作者:無名氏
標題:雙調・雁兒落過得勝令
內容:想赴蟠桃玳瑁筵，休享御酒瓊林宴。息爭名奪利心，發養性修真願。爭如紙被裹雲眠，茶藥倚爐煎。看峻嶺銜花鹿，使巔峰獻果猿。朝元，在金闕寥陽殿。安然，蓬萊洞裡仙。為浮生兩鬢白，觀鏡裡朱顏邁。忙辭了白象簡，緊納了金魚帶。綠柳倚門栽，金菊映籬開。愛的是流水清如玉，那裡想侯門深似海。幽哉，袖拂白雲外。彭澤，清閒歸去來。光陰似流水，日月搬昏晝。塵俗一筆勾，世事都參透。睡來時高枕一無憂，悶來時拄杖半過頭。飢來時一缽千家飯，閒來時孤身萬里遊。盈眸，閬苑風光秀。抬頭，蓬萊景物幽。榮華似風內燈，富貴如槐安夢。恰六朝賀太平，十二國干戈動。人海混魚龍，浮世隱英雄。收楚韓元帥，興周的姜太公。功名，到底成何用？悉是：南柯一夢中！。